गुड़िया की गेजुएशन पूरी हो गई थी और वह बीएड कर रही थी। बुआ जल्द से जल्द उसकी शादी कर देना चाहती थी। बुआ ने लड़का भी देख रखा था। पैसे भी थे, लेकिन वह जहां भी बात करने जाती लोग पिता के बारे में पूछने लगते। बुआ उन्हें क्या बताती गुड़िया के पिता के बारे में। मन मार कर बुआ ने गुड़िया से अपने पति विजय को फोन करवाया था। लड़का बैंक में था। बुआ नहीं चाहती थीं कि यह रिश्ता हाथ से निकल जाए। गुड़िया के साधारण नैन-नक्श और सांवले रंग की वजह से पहले ही बुआ काफी चिंतित रहती थीं। ऊपर से पिता का साथ न होना उनकी चिंता और बढ़ा देता था। लेकिन भगवान को शायद बुआ पर दया आ गई थी। इस बार गुड़िया के एक बार फोन करने पर ही उसके पिता आ गए थे। कुंडली तो पहले ही मिल चुकी थी। लेन-देन भी फाइनल हो गया था। अब तो बस लड़की दिखाना था।